Kjempepetreller

Kjempepetreller (Macronectes) er en liten slekt med to storvokste monotypiske pelagiske arter i stormfuglfamilien (Procellariidae), som videre inngår i ordenen av stormfugler (Procellariiformes). Begge artene er predatoriske åtseletere med en sirkumpolare utbredelse i sør på den sørlige halvkule, for det mest i Sørishavet.


== Etymologi ==
Det vitenskapelige slektsnavnet Macronectes er sammensatt av de to greske uttrykkene makros (μακρος), som betyr stor, og nēktēs (νηκτης), som betyr svømmer – altså i betydningen stor fugl som svømmer eller svømmende stor fugl.


== Taksonomi ==
De to artene av kjempepetreller ble lenge sett på som konspesifikke, og det er kjent at de har hybridisert ved noen anledninger. Populasjonen av kjempepetreller i Søratlanteren (Sør-Argentina, Falklandsøyene og Gough Island) kan utgjøre en underart (solanderi) av sørkjempepetrell, som imidlertid i øyeblikket regnes som monotypisk.


== Biologi ==
Kjempepetreller er de suverent største fuglene i denne familien, og de er så store at de kan minne litt om en albatross, men vingene er bredere og på langt nær like spisse. De to artene blir omtrent like store, men nordkjempepetrellen blir litt mørkere i fjærdrakta enn sørkjempepetrellen, som dessuten finnes i både ei mørk og ei nesten hvit fjærdrakt. Artene har kraftige nebb. Kjønnene er like, men hunnen har gjerne bare cirka 80 % av størrelsen til hannen. Lengden ligger rundt 80–100 cm og vekten hos hannene rundt 4 150–5 800 g og hunnene 3 050–4 500 g, mens vingespennet gjerne utgjør 150–210 cm.Sørkjempepetreller har, som navnet tilsier, den sørligste utbredelsen av de to kjempepetrellene, selv om begge artene stort sett har sympatisk utbredelse over det meste av de sørlige havområdene, men sørkjempepetrellen er den mest antarktiske av de to artene.Nordkjempepetrellen hekker på subantarktiske øyer fra Sør-Georgia og gjennom det sørlige Indiahavet til øyene ved New Zealand. Sørkjempepetrellen hekker i Antarktika og fra det sørlige Chile og Argentina østover gjennom de subantarktiske øyene til Heard- og McDonaldøyene og Macquarieøya.Artene ernærer seg i hovedsak av åtsler, spesielt øreseler, men også hvaler, pingviner, andre fugler og fugleegg. De eter imidlertid også blekkspruter, krill, fisk som andre mister og fiskeslo fra båter med mer.


== Inndeling ==
Inndelingen følger IOC World Bird List og er i henhold til Gill, Donsker & Rasmussen (2021). Norske navn på artene følger Norsk navnekomité for fugl (NNKF) og er i henhold til Syvertsen et al. (2008, 2017, 2020).

Procellariiformes, stormfugler
Procellariidae, stormfuglfamilien, 4 underfamilier, 16 slekter, 96 arter
Fulmarinae, (havhester), 5 slekter, 7 arter
Pagodroma, monotypisk
Thalassoica, monotypisk
Daption, monotypisk
Macronectes, kjempepetreller, 2 arter
M. giganteus, sørkjempepetrell
M. halli, nordkjempepetrell
Fulmarus, 2 arter
Pelecanoidinae, (dykkerpetreller og hvalfugler), 4 slekter, 12 arter
Pterodrominae, (egentlige petreller), monotypisk. 34 arter
Procellariinae, (lirer), 6 slekter, 43 arter


== Referanser ==


== Eksterne lenker ==
(en) kjempepetreller – oversikt og omtale av artene i WORMS-databasen 
(en) kjempepetreller i Global Biodiversity Information Facility 
(no) kjempepetreller hos Artsdatabanken 
(en) kjempepetreller hos Fossilworks 
(en) kjempepetreller hos ITIS 
(en) kjempepetreller hos NCBI 
(en) Kategori:Macronectes – bilder, video eller lyd på Wikimedia Commons 
Macronectes – detaljert informasjon på Wikispecies